Wagtyd by 'n nagmerrie vir talle pasiënte | News24
Wagtyd by 'n nagmerrie vir talle pasiënte
BY die Livingstone-hospitaal in die Baai moet mense glo minstens nege maande wag voordat mediese skanderings, wat lewensbedreigende siektes moet help uitwys, op hulle gedoen kan word.
Vir talle pasiënte met gesondheidsvrese is dit 'n nagmerrie.
" 'n Paar jaar gelede is nasofaringeale kanker ('n seldsame kop-en-keel kanker wat in die bodeel van die keel, reg agter die neus, ontstaan) by my gediag­noseer," het 'n Baaise man, wat anoniem wou bly, gesê.
"Ek het dit oorkom, maar die spesialis wat my nog gereeld ondersoek, vermoed die kanker is terug. Hy het my in Augustus vir 'n CT-skandering na Livingstone gestuur, maar daar het hulle gesê hulle kan my eers in Julie volgende jaar help omdat hulle tot dán volbespreek is."
Nóg 'n pasiënt, wat ook anoniem wou bly, vrees die ergste omdat die moontlikheid van kanker ook by hom spook.
"Maak nie saak of jy met 'n verwysingsbrief van jou spesialis na Livingstone se onkologie-afdeling gaan nie, hulle werk volgens hul afspraakboek," het hy gesê. "Dit nadat die hospitaal verlede jaar met hul hi tech toerusting in hul nuwe R100 miljoen onkologie-saal gespog het. Nou kan hulle nie die pyp rook wanneer dit by dienslewering kom nie," het hy gekla.
'n Ontvangsdame en mediese personeellede by Livingstone het aan Die Burger die agterstand van nege tot 11 maande vir CT- en MRI-skanderings bevestig. Volgens hulle is 'n tekort aan radioloë die rede hiervoor.
Sizwe Kupelo, provinsiale woordvoerder vir gesondheid, het dit egter ontken.
"Alle MRI-skanderings word, afhangend van die spesifieke skanderingsvereistes wat gestel is, binne 'n week gedoen," het hy gesê. "As daar wagtye is, is dit nooit langer as drie weke nie."